**deddf rheoleiddio ac arolygu gofal cymdeithasol (cymru) 2016**

**Cwestiynau cyffredin am reoleiddio darparwyr gofal cymdeithasol**

Cliciwch i neidio i’r cwestiwn perthnasol.

**Datganiadau Blynyddol**

* [Ble y bydd ffurflenni blynyddol darparwyr yn cael eu cyhoeddi?](#Question13)
* [A fydd yn ofynnol i ddarparwyr gyflwyno ffurflen flynyddol ar gyfer pob gwasanaeth/lleoliad unigol?](#Question14)

**Categorïau**

* [Os diddymir categorïau, sut y bydd pobl yn dod o hyd i’r gwasanaethau y mae arnynt eu hangen?](#Question18)

**Gwasanaethau Integredig**

* [Sut y bydd Deddf Rheoleiddio ac Arolygu Gofal Cymdeithasol (Cymru) 2016 yn effeithio ar wasanaethau integredig?](#Question4)
* [A oes potensial i ddwyn ynghyd wybodaeth a gwaith monitro gwasanaethau ledled Arolygiaeth Gofal a Gwasanaethau Cymdeithasol Cymru (AGGCC), awdurdodau lleol a chontractau iechyd?](#Question15)

**Rheolwyr**

* [A fydd yna ofyniad am reolwr sydd wedi’i gofrestru gydag Arolygiaeth Gofal a Gwasanaethau Cymdeithasol Cymru (AGGCC) ym mhob gwasanaeth/lleoliad?](#Question12)
* A fydd yn rhaid i reolwyr sydd wedi’u cofrestru ddadgofrestru gydag AGGCC?

**Safonau Gofynnol Cenedlaethol**

* [A fydd y Safonau Gofynnol Cenedlaethol mewn perthynas â’r amgylchedd yn cael eu hefelychu/parhau mewn canllawiau statudol?](#Question6)

**Asiantaethau Nyrsio**

* A fydd asiantaethau nyrsys yn cael eu rheoleiddio o dan Ddeddf Rheoleiddio ac Arolygu Gofal Cymdeithasol (Cymru) 2016?

**Gweithredu nifer o wasanaethau**

* Beth fydd y trefniadau ar gyfer darparwyr sy’n gweithredu nifer o wasanaethau mewn nifer o ranbarthau ledled Cymru, o ran sut y maent yn ymgysylltu ag Arolygiaeth Gofal a Gwasanaethau Cymdeithasol Cymru (AGGCC)?
* [Beth fyddai’n digwydd pe bai darparwr yn gwneud cais i gofrestru mwy nag un gwasanaeth, ond pe bai un Unigolyn Cyfrifol yn cael ei wrthod?](#Question8)

**Unigolion Cyfrifol**

* [Pwy ddylai’r Unigolyn Cyfrifol fod?](#Question9)
* [A all Unigolyn Cyfrifol hefyd fod yn rheolwr sydd wedi’i gofrestru gyda Gofal Cymdeithasol Cymru?](#Question10)
* [A fydd yna ofynion o ran cymwysterau ar gyfer Unigolion Cyfrifol?](#Question11)
* [A fydd yna ofyniad am Unigolyn Cyfrifol ym mhob gwasanaeth/lleoliad?](#Question7)
* [A fydd Unigolyn Cyfrifol sydd mewn swydd ar hyn o bryd gyda darparwr mewn mwy nag un lleoliad yn medru parhau yn y rôl neu a fydd yn rhaid iddo ailgofrestru?](#Question19)

**Gwasanaethau sy’n cael eu rheoleiddio**

* [Pa wasanaethau sy’n cael eu rheoleiddio o dan Ddeddf Rheoleiddio ac Arolygu Gofal Cymdeithasol (Cymru) 2016?](#Question1)

**Deddf Rheoleiddio ac Arolygu Gofal Cymdeithasol (Cymru) 2016**

* [Ble y gallaf gael rhagor o wybodaeth am Ddeddf Rheoleiddio ac Arolygu Gofal Cymdeithasol (Cymru) 2016?](#Question16)

**Datganiad o ddiben**

* [Pam y bydd y datganiad o ddiben yn dod yn fwyfwy pwysig?](#Question17)

**Byw â chymorth**

* [Beth yw’r trefniadau ar gyfer gwasanaethau byw â chymorth o dan Ddeddf Rheoleiddio ac Arolygu Gofal Cymdeithasol (Cymru) 2016?](#Question3)

1. **Pa wasanaethau sy’n cael eu rheoleiddio o dan Ddeddf Rheoleiddio ac Arolygu Gofal Cymdeithasol (Cymru) 2016? (Deddf 2016)**

Mae’r gwasanaethau canlynol yn cael eu rheoleiddio o dan Ddeddf 2016:

1. Gwasanaethau cartrefi gofal

2. Gwasanaethau llety diogel

3. Gwasanaethau canolfannau preswyl i deuluoedd

4. Gwasanaethau mabwysiadu

5. Gwasanaethau maethu

6. Gwasanaethau lleoli oedolion

7. Gwasanaethau eirioli

8. Gwasanaethau cymorth cartref

Mae Deddf 2016 yn darparu diffiniadau o’r gwasanaethau hyn yn [Neddf Rheoleiddio ac Arolygu Gofal Cymdeithasol (Cymru) 2016 – Atodlen 1](http://www.legislation.gov.uk/cy/anaw/2016/2/schedule/1/enacted).

Sylwer bod gwasanaethau cartrefi gofal yn cynnwys cartrefi nyrsio a chartrefi preswyl, yn ogystal â chartrefi plant.

1. **A fydd asiantaethau nyrsys yn cael eu rheoleiddio o dan Ddeddf 2016?**

Ni fydd asiantaethau nyrsys yn cael eu rheoleiddio o dan Ddeddf 2016. Byddant yn parhau i gael eu rheoleiddio o dan Ddeddf Safonau Gofal 2000 tan fis Ebrill 2018. Yn ystod y cyfnod yn arwain at fis Ebrill 2018, bydd Arolygiaeth Gofal a Gwasanaethau Cymdeithasol Cymru (AGGCC) yn cyfathrebu ymhellach ag asiantaethau nyrsys sydd wedi’u cofrestru o dan Ddeddf Safonau Gofal 2000.

1. **Beth yw’r trefniadau ar gyfer gwasanaethau byw â chymorth o dan Ddeddf 2016?**

Er nad yw byw â chymorth yn wasanaeth a reoleiddir o dan y Ddeddf, mae’r gwasanaethau cymorth cartref sy’n darparu’r gofal o fewn trefniadau byw â chymorth yn cael eu rheoleiddio o dan y Ddeddf honno.

1. **Sut y bydd Deddf 2016 yn effeithio ar wasanaethau integredig?**

Yn aml, mae gwasanaethau integredig yn cynnwys elfennau o wasanaethau cymdeithasol awdurdodau lleol, gwasanaethau iechyd a gwasanaethau trydydd sector; gall rhai o’r rhain fod yn wasanaethau a reoleiddir. Bydd AGGCC yn cofrestru ac yn arolygu unrhyw elfen o’r gwasanaethau hyn a gwmpesir gan Ddeddf 2016. Mae gan AGGCC hefyd bwerau i arolygu ac adolygu’r modd y darperir gwasanaethau cymdeithasol gan awdurdodau lleol. [Cyhoeddir adroddiadau arolygu ac adolygu awdurdodau lleol yma](http://cssiw.org.uk/our-reports/local-authority-report/?skip=1&lang=cy).

1. **Beth fydd y trefniadau ar gyfer darparwyr sy’n gweithredu nifer o wasanaethau mewn nifer o ranbarthau ledled Cymru, o ran sut y maent yn ymgysylltu ag AGGCC?**

Mae AGGCC yn ystyried opsiynau o ran sut y bydd yn ymgysylltu ac yn cydweithio â darparwyr sy’n gweithredu nifer o wasanaethau ledled Cymru. Un opsiwn sy’n cael ei ystyried yw system o arolygwyr arweiniol/arweinwyr perthynas a fyddai’n cysylltu â darparwyr sy’n darparu gwasanaethau o nifer o leoliadau mewn nifer o ranbarthau. Rhagwelir y bydd y system ar gyfer cydweithio â darparwyr o’r fath yn cael ei chyflwyno ym mis Ebrill 2018. Bydd y trefniadau hyn yn cael eu nodi yn ein cod ymarfer, a fydd yn destun ymgynghoriad ym mis Hydref 2017.

Bydd AGGCC hefyd yn rhoi’r wybodaeth ddiweddaraf i ddarparwyr ac yn ceisio eu barn ar ddatblygiadau gydol 2016/17, a hynny drwy ei gwefan, ei chylchlythyrau a’i digwyddiadau i ddarparwyr.

1. **A fydd y Safonau Gofynnol Cenedlaethol mewn perthynas â’r amgylchedd yn cael eu hefelychu/parhau mewn canllawiau statudol?**

Bydd unrhyw ofynion o ran yr adeilad neu’r amgylchedd yn cael eu nodi mewn rheoliadau ynghylch safonau gwasanaethau o dan Adran 27 o Ddeddf 2016. Bydd y rheoliadau hyn yn pennu’r hyn sy’n ofynnol gan ddarparwyr, a bydd canllawiau statudol yn darparu’r manylion o ran sut y gall darparwyr gydymffurfio â’r rheoliadau hyn. Mae Llywodraeth Cymru wedi ymgynghori ynghylch rheoliadau Adran 27, a fydd wedi’u cwblhau erbyn mis Ionawr 2018, gan ddod i rym ym mis Ebrill 2018. Byddwn yn darparu rhagor o wybodaeth pan fydd y rheoliadau wedi’u cwblhau.

1. **A fydd yna ofyniad am Unigolyn Cyfrifol ym mhob gwasanaeth/lleoliad?**

Mae Deddf 2016 yn ei gwneud yn ofynnol i ddarparwyr ddynodi Unigolyn Cyfrifol ar gyfer pob lleoliad lle y darperir gwasanaeth a reoleiddir, neu sy’n gysylltiedig â gwasanaeth o’r fath, yn rhan o’r broses gofrestru. Fodd bynnag, gellir dynodi’r un Unigolyn Cyfrifol ar gyfer mwy nag un lleoliad.

1. **Beth fyddai’n digwydd pe bai darparwr yn gwneud cais i gofrestru mwy nag un gwasanaeth, ond pe bai un Unigolyn Cyfrifol yn cael ei wrthod?**

Rhaid i ddarparwyr wneud cais i gofrestru gwasanaethau a reoleiddir ac, yn rhan o’r cais hwnnw, rhaid iddynt ddynodi Unigolyn Cyfrifol ar gyfer pob lleoliad lle y darperir gwasanaeth a reoleiddir, neu sy’n gysylltiedig â gwasanaeth o’r fath. Os na fydd AGGCC yn fodlon bod y canlynol yn wir o ran yr Unigolyn Cyfrifol dynodedig:

* ei fod yn bodloni’r meini prawf i fod yn Unigolyn Cyfrifol, neu
* ei fod yn unigolyn addas a phriodol i fod yn Unigolyn Cyfrifol, neu
* y bydd yn cydymffurfio â’r dyletswyddau a bennir mewn rheoliadau o dan Adran 28

gall wrthod y cais cyfan i gofrestru. Fodd bynnag, gallai AGGCC gymeradwyo’r cais, ond dim ond ar gyfer y gwasanaethau sy’n weddill.

Os caiff dynodiad Unigolyn Cyfrifol ei ganslo, rhaid i’r darparwr gwasanaeth ddynodi Unigolyn Cyfrifol newydd ar gyfer y gwasanaeth/lleoliad, a hynny drwy gyflwyno cais i amrywio Unigolyn Cyfrifol i AGGCC. Mae’r rheoliadau drafft ynghylch cofrestru yn pennu terfyn amser ar gyfer cyflwyno cais newydd i amrywio Unigolyn Cyfrifol, sef 28 diwrnod.

1. **Pwy ddylai’r Unigolyn Cyfrifol fod?**

O fis Ebrill 2018, rhaid i ddarparwyr gwasanaethau ddynodi uwch-gynrychiolydd – perchennog, partner, aelod bwrdd neu uwch-swyddog awdurdod lleol – yn Unigolyn Cyfrifol yn rhan o’u cais i gofrestru gydag AGGCC.

Rhaid i Unigolion Cyfrifol fod yn unigolion addas a phriodol, fel y nodir yn Adran 9 o Ddeddf 2016.

1. **A all Unigolyn Cyfrifol hefyd fod yn rheolwr sydd wedi’i gofrestru gyda Gofal Cymdeithasol Cymru?**

Mae gan yr Unigolyn Cyfrifol rôl benodol a phwysig o dan Ddeddf 2016, a bydd dyletswyddau llawn yr Unigolyn Cyfrifol yn cael eu pennu mewn rheoliadau o dan Adran 28 o Ddeddf 2016. Mae’n debygol y byddai dyletswyddau’r Unigolyn Cyfrifol yn ei gwneud hi’n anodd iddo gyflawni rôl arall hefyd, er enghraifft rôl rheolwr cartref gofal. Bydd angen i Unigolyn Cyfrifol allu dylanwadu ar newid ar y lefelau uchaf o’i sefydliad. Fodd bynnag, mae’r rheoliadau drafft yn caniatáu i Unigolyn Cyfrifol hefyd fod yn rheolwr, lle bo’r darparwr yn unigolyn.

1. **A fydd yna ofynion o ran cymwysterau ar gyfer Unigolion Cyfrifol?**

Ar hyn o bryd, nid oes unrhyw ddarpariaeth yn Neddf 2016 ynghylch cymhwyster ar gyfer Unigolion Cyfrifol. Bydd yn ofynnol i Unigolion Cyfrifol ddangos sut y gallant gyflawni’r dyletswyddau statudol, sydd wedi’u pennu mewn rheoliadau o dan Adran 28 o Ddeddf 2016. Lle y caiff Unigolyn Cyfrifol ei ddynodi ar gyfer mwy nag un gwasanaeth/lleoliad, rhaid iddo ddangos sut y gall gyflawni ei ddyletswyddau statudol ar gyfer pob un o’r lleoliadau hynny.

1. **A fydd yna ofyniad am reolwr sydd wedi’i gofrestru gydag AGGCC ym mhob gwasanaeth/lleoliad?**

Ar hyn o bryd, mae ar bob gwasanaeth/lleoliad angen rheolwr sydd wedi’i gofrestru gydag AGGCC. Bydd hyn yn newid o dan y drefn newydd ar gyfer rheoleiddio ac arolygu. Ni fydd AGGCC yn cofrestru rheolwyr mwyach – yn lle hynny, bydd angen i reolwyr gofrestru gyda Gofal Cymdeithasol Cymru.

Fodd bynnag, bydd rôl y rheolwr yn parhau i fod yn allweddol i’r gwaith o redeg gwasanaeth yn ddiogel o ddydd i ddydd. Felly, bydd AGGCC yn disgwyl bod gan bob gwasanaeth reolwr cymwys. Bydd angen i AGGCC fod yn fodlon bod y trefniadau staffio, gan gynnwys trefniadau rheoli pob gwasanaeth, yn ddigonol i ddiwallu anghenion y bobl sy’n defnyddio’r gwasanaeth.

1. **Ble y bydd ffurflenni blynyddol darparwyr yn cael eu cyhoeddi?**

Byddant yn cael eu cyhoeddi ar wefan AGGCC, a hynny ochr yn ochr ag adroddiad arolygu’r darparwr a gwybodaeth arall amdano, gan gynnwys enw’r Unigolyn Cyfrifol ac unrhyw amodau sydd wedi’u gosod ar y darparwr mewn perthynas â chofrestru.

1. **A fydd yn ofynnol i ddarparwyr gyflwyno ffurflen flynyddol ar gyfer pob gwasanaeth/lleoliad unigol?**

Mae’r rheoliadau ynghylch y ffurflen flynyddol wedi cael eu drafftio yn rhan o gam un. Mae’r rhain yn ei gwneud yn ofynnol i bob darparwr gyflwyno un ffurflen flynyddol. Bydd y ffurflen flynyddol yn cynnwys elfennau sy’n gysylltiedig â’r darparwr, e.e. disgrifiad o’r trefniadau sydd ar waith ar gyfer recriwtio a chadw’r staff a gyflogir. Bydd yna ofyniad hefyd am wybodaeth ar gyfer pob lleoliad lle y darperir gwasanaeth a reoleiddir, neu sy’n gysylltiedig â gwasanaeth o’r fath, e.e. nifer y staff a gyflogir.

Gan fod y wybodaeth sy’n ofynnol yn y ffurflen flynyddol yn rhan o’r wybodaeth sy’n ofynnol yn y Datganiad Hunanasesu Gwasanaeth, bwriad AGGCC yw galluogi’r ffurflen flynyddol i gael ei llenwi’n awtomatig gan ddefnyddio’r wybodaeth sydd wedi’i nodi yn y Datganiad Hunanasesu Gwasanaeth, gyda chyfleuster i’r darparwr a’r Unigolyn Cyfrifol lofnodi’r ffurflen yn gofnod gwir a chywir.

1. **A oes potensial i ddwyn ynghyd wybodaeth a gwaith monitro gwasanaethau ledled AGGCC, awdurdodau lleol a chontractau iechyd?**

Cydnabyddir y gellid gwneud mwy i gysoni gwaith comisiynwyr a’r rheoleiddiwr. Bydd AGGCC yn gweithio gyda chomisiynwyr iechyd ac awdurdodau lleol i archwilio cyfleoedd i ddwyn ynghyd ofynion o ran gwybodaeth a gwaith monitro gwasanaethau, gan sicrhau y gall pob corff gyflawni ei gyfrifoldebau statudol.

1. **Ble y gallaf gael rhagor o wybodaeth am Ddeddf 2016?**

Mae’r cwestiynau cyffredin hyn yn rhan o gyfres o ddeunyddiau i godi ymwybyddiaeth o Ddeddf 2016. [Mae adnoddau ychwanegol ar gael yma](http://www.ccwales.org.uk/risc-act-learning-resources/).

1. **Pam y bydd y datganiad o ddiben yn dod yn fwyfwy pwysig?**

O dan Ddeddf newydd 2016, ni fydd unrhyw gategorïau mewn perthynas ag amodau cofrestru, e.e. anableddau dysgu, nyrsio, dros 65 oed. Bydd yn rhaid i ddarparwyr ddefnyddio’r Datganiad o Ddiben i egluro beth yn union y mae eu gwasanaeth yn ei ddarparu, yr amrywiaeth o anghenion y gall eu diwallu ac unrhyw wasanaethau arbenigol Bydd yn rhaid i’r Datganiad o Ddiben hefyd ddisgrifio sut y bydd y gwasanaeth yn cael ei ddarparu, e.e. sut y mae’r trefniadau staffio, ynghyd â chymwysterau a niferoedd y staff, yn addas ar gyfer y grŵp penodol hwnnw o bobl. Yn ystod y broses ailgofrestru, byddwn yn canolbwyntio’n benodol ar ansawdd y Datganiad o Ddiben, ac a yw’n rhoi disgrifiad digonol o’r gwasanaethau a ddarperir.

Rydym wrthi’n datblygu canllawiau ynghylch y Datganiad o Ddiben, i’w cyhoeddi ym mis Medi 2017.

1. **Os diddymir categorïau, sut y bydd pobl yn dod o hyd i’r gwasanaethau y mae arnynt eu hangen?**

Er na fydd unrhyw gategorïau mewn perthynas ag amodau cofrestru yn rhan o’r broses gofrestru, bydd AGGCC yn gofyn i ddarparwyr nodi pa fathau o wasanaethau ac arbenigeddau y maent yn eu darparu, e.e. grwpiau oedran, a bydd y wybodaeth hon yn cael ei chofnodi ar gyfeiriadur ar-lein.

1. **A fydd Unigolyn Cyfrifol sydd mewn swydd ar hyn o bryd gyda darparwr mewn mwy nag un lleoliad yn medru parhau yn y rôl neu a fydd yn rhaid iddo ailgofrestru?**

Mae tair agwedd y bydd angen i chi eu hystyried o ran yr Unigolyn Cyfrifol ar gyfer bob lleoliad.

1. Cymhwysedd yr Unigolyn Cyfrifol: O fis Ebrill 2018, bydd yn rhaid i ddarparwyr gwasanaeth ddynodi Unigolyn Cyfrifol ar gyfer pob lleoliad. Gall Unigolyn Cyfrifol fod yn gyfrifol am fwy nag un lleoliad. Nodir y meini prawf cymhwysedd ar gyfer yr unigolion cyfrifol o dan adran 21 y Ddeddf, gan ddatgan pwy all fod yn Unigolyn Cyfrifol. Mae’n nodi:
   * Os yw’r darparwr yn unigolyn yna mae’n rhaid iddo fod yr Unigolyn Cyfrifol hwnnw.
   * Os yw’r darparwr yn gorff, mae’n rhaid i’r Unigolyn Cyfrifol fod yn gyfarwyddwr neu’n swyddog tebyg
   * Os yw’r darparwr yn gwmni cyfyngedig cyhoeddus (PLC) mae’n rhaid i’r Unigolyn Cyfrifol fod yn gyfarwyddwr neu’n ysgrifennydd y cwmni
   * Os yw’r Unigolyn Cyfrifol yn bartneriaeth, mae’n rhaid i’r Unigolyn Cyfrifol fod yn un o’r partneriaid
   * Os yw’r darparwr yn gorff lle y rheolir ei faterion gan ei aelodau (elusennau), mae’n rhaid i’r Unigolyn Cyfrifol fod yn aelod o’r corff
   * Os yw’r darparwr yn awdurdod lleol, mae’n rhaid i’r Unigolyn Cyfrifol fod yn swyddog a ddynodir gan y cyfarwyddwr gwasanaethau cymdeithasol.

Bydd yn rhaid i’r darparwyr sicrhau eu bod yn dynodi Unigolyn Cyfrifol sy’n bodloni’r meini prawf hyn.

1. Mae’n rhaid i’r Unigolyn Cyfrifol hefyd fod yn berson addas a phriodol yn unol ag Adran 9 o Ddeddf Rheoleiddio ac Arolygu Gofal Cymdeithasol (Cymru) 2016. Bydd proses person addas a phriodol o dan Ddeddf 2016. Bydd hyn yn cynnwys holiadur i’w gwblhau gan yr Unigolyn Cyfrifol a chyfweliad person addas. Ar gyfer darparwyr newydd sy’n cofrestru am y tro cyntaf, bydd pob Unigolyn Cyfrifol yn ddarostyngedig i’r broses person addas a phriodol.

Fodd bynnag, yn ystod 2018/19, bydd AGGCC yn gweithredu proses drosglwyddo i ailgofrestru’r holl ddarparwyr presennol. Ar gyfer darparwyr presennol sy’n trosglwyddo, bydd yn rhaid i bob Unigolyn Cyfrifol gwblhau holiadur fel rhan o’r cais ailgofrestru. Dim ond os bydd materion megis pryderon am ansawdd y gwasanaeth neu gymhwysedd yr Unigolyn Cyfrifol y bydd angen cyfweld yr Unigolyn Cyfrifol.

1. Bydd gan yr Unigolion Cyfrifol set o ddyletswyddau cynnil y bydd yn atebol amdanynt. Fe’u gosodir o dan adran 28 y rheoliadau a fu’n destun ymgynghoriad gan Lywodraeth Cymru yn ddiweddar. Bydd angen i AGGCC fod yn fodlon bod yr Unigolion Cyfrifol a ddynodwyd yn medru bodloni gofynion y rheoliadau hyn. Profir hynny yn ystod y broses person addas. Pan fydd Unigolyn Cyfrifol yn cael ei ddynodi ar gyfer mwy nag un gwasanaeth/lleoliad, bydd angen iddo ddangos tystiolaeth sut y gall gyflawni ei ddyletswyddau statudol ar gyfer pob un o’r lleoliadau hynny.
2. **A fydd yn rhaid i reolwyr sydd wedi’u cofrestru gydag AGGCC ar hyn o bryd ddadgofrestru?**

Mae gofyniad o hyd o dan Ddeddf 2016 i gael rheolwr sydd wedi’i gofrestru gyda Gofal Cymdeithasol Cymru ar gyfer pob lleoliad. Ni fydd rheolwyr cofrestredig yn cofrestru gydag AGGCC mwyach ond bydd yn rhaid iddynt barhau wedi’u cofrestru gyda Gofal Cymdeithasol Cymru. Yn ystod 2018/19, bydd AGGCC yn ailgofrestru gwasanaethau o dan Ddeddf 2016 a hynny’n raddol. Bydd gwasanaethau’n parhau wedi’u rheoleiddio o dan y Ddeddf Safonau Gofal tan fod eu cais i ailgofrestru o dan Ddeddf 2016 wedi’i bennu. Felly bydd cofrestriad y rheolwr cofrestredig gydag AGGCC yn parhau’n weithredol tan fod y gwasanaeth lle mae’n gweithio wedi’i bennu o dan Ddeddf 2016. Bryd hynny, bydd cofrestriad y rheolwr cofrestredig gydag AGGCC yn dod i ben.